Keith Clark

Biwglwr ym Myddin yr Unol Daleithiau oedd Keith Collar Clark (21 Tachwedd 1927 – 10 Ionawr 2002) sy'n enwog am ganu'r utganiad "Taps" yn angladd yr Arlywydd John F. Kennedy ym 1963. Canodd y chweched nodyn yn ddigywair, ac i nifer roedd y camgymeriad hwn yn symbol o alar y genedl Americanaidd.

 Bywyd cynnar 
Ganwyd Keith Clark yn Grand Rapids, Michigan. Dysgodd y trwmped pan oedd yn blentyn.

 Milwr 
Roedd y Rhingyll Keith Clark yn brif drympedwr Band Byddin yr Unol Daleithiau pan cafodd yr Arlywydd Kennedy ei lofruddio ar 22 Tachwedd 1963. Ar ddiwrnod yr angladd, 25 Tachwedd 1963, cafodd Clark ei orchymyn i ganu "Taps". Cymerodd ei le am 12:15, a safodd yn y glaw mân heb gôt uchaf am bron i dri awr. Ar ôl y saliwt 21-canon, taniodd griw o reifflwyr dri thaniad er cof am Kennedy. Roedd y criw yn sefyll dim ond pum llath i ffwrdd o Clark, ac felly cafodd ei daro'n fyddar am eiliad. Yna, am 15:08, canodd "Taps" gan faglu ar y chweched nodyn.

Wedi'r angladd, tybiodd nifer o bobl i Clark dorri'r nodyn yn fwriadol, ond yn ôl Clark pwysau yn unig oedd achos y camgymeriad.

Arddangosir y biwgl ym Mynwent Genedlaethol Arlington yn rhan o arddangosfa ar hanes "Taps".

 Bywyd wedi'r fyddin 
Ymddeolodd o'r fyddin ym 1966. Addysgodd gerddoriaeth yng Ngholeg Houghton yn Houghton, Efrog Newydd. Symudodd i Florida ym 1980 ac roedd yn byw yn Port Charlotte, Florida, adeg ei farwolaeth. Bu farw Clark yn 74 oed mewn ysbyty yn Fort Pierce, Florida, o ymlediad aortaidd o ganlyniad i ganu'r trwmped mewn datganiad cerddorfa.

 Cyfeiriadau 

 Dolenni allanol 

  Ysgrif goffa Keith Clark  gan yr International Trumpet Guild

Categori:Genedigaethau 1927
Categori:Marwolaethau 2002
Categori:Milwyr Byddin yr Unol Daleithiau
Categori:Pobl fu farw o ymlediad aortaidd
Categori:Pobl o Grand Rapids, Michigan
Categori:Trympedwyr o'r Unol Daleithiau